b'\n_START_ARTICLE_\nPari\xc5\xa1ke katakombe\n_START_SECTION_\nPovijest\n_START_PARAGRAPH_\nPred kraj 18. stolje\xc4\x87a, da bi se rasteretila prenatrpana pari\xc5\xa1ka groblja, odlu\xc4\x8deno je da se premjeste kosti iz zajedni\xc4\x8dkih grobnica u podzemne kamenolome. U to vrijeme, distrikt Les Halles (Lezal), u sredi\xc5\xa1tu grada, bio je izlo\xc5\xbeen raznim zaraznim bolestima zbog kontaminacije nastale neodgovaraju\xc4\x87im sahranjivanjem mrtvih u masovne grobnice u crkvenim dvori\xc5\xa1tima. Poseban problem predstavljalo je veliko Cimeti\xc3\xa8re des Innocents, Groblje nevinih. Zato je bilo odlu\xc4\x8deno da se kosti diskretno premjeste u napu\xc5\xa1tene podzemne hodnike. Ovaj posao obavljen je pod nadzorom M. Thiroux de Crosnea, policijskog pukovnika. Procjenjuje se da je tada gotovo 6 milijuna posmrtnih ostataka premje\xc5\xa1teno u ve\xc4\x87i broj kosturnica koje i danas postoje u Parizu. Me\xc4\x91u njima su, nesumnjivo, bili i posmrtni ostaci mnogih velikih imena Francuske revolucije._NEWLINE_Charles Axel Guillaumot bio je zadu\xc5\xbeen za prijenos kostiju, dok je njegov nasljednik, Louis-\xc3\x89tienne H\xc3\xa9ricart de Thury, 1810. sredio katakombe i dao im sada\xc5\xa1nji izgled._NEWLINE_Zidovi katakombi prekriveni su grafitima koji vode porijeklo od 18. stolje\xc4\x87a do danas. Victor Hugo je iskoristio svoje znanje o sustavu tunela u romanu Jadnici. 1871. pripadnici Pari\xc5\xa1ke komune ubili su grupu rojalista u jednoj odaji. Tijekom Drugog svjetskog rata, i pari\xc5\xa1ki pripadnici pokreta otpora koristili su sustav tunela. U istom periodu, njema\xc4\x8dki vojnici uspostavili su podzemni bunker u katakombama ispod Lycee Montaigne, srednje \xc5\xa1kole koja se nalazi u 6. arondismanu. Ovaj bunker nije na turisti\xc4\x8dkoj karti i i mo\xc5\xbee se vidjeti samo tijekom \xe2\x80\x9eneovla\xc5\xa1tenih posjeta\xe2\x80\x9c (v. katafilija)._NEWLINE_Podzemni tuneli i odaje dugo su predstavljali sigurnosni problem za gradnju u Parizu. Kamenolomi se katkad uru\xc5\xa1avaju, stvaraju\xc4\x87i rupu na povr\xc5\xa1ini i o\xc5\xa1te\xc4\x87uju\xc4\x87i zgrade. Da bi to preduhitrila, vlada je jo\xc5\xa1 1777. osnovala IGC Inspection g\xc3\xa9n\xc3\xa9rale des Carri\xc3\xa8res (Op\xc4\x87a inspekcija kamenoloma) koja ima za cilj promatranje stanja postoje\xc4\x87ih kamenoloma i sprje\xc4\x8davanje kopanja novih. IGC je, me\xc4\x91utim, iskopala tunele za promatranje da bi sebi omogu\xc4\x87ila bolji pristup kamenolomima, da bi sebi omogu\xc4\x87ila lak\xc5\xa1i nadzor, popravke i izrade karte u\xc4\x8dvr\xc5\xa1\xc4\x87enih kamenoloma._NEWLINE_Nadgledanje i radovi na u\xc4\x8dvr\xc5\xa1\xc4\x87ivanju nastavili su se do dana\xc5\xa1njeg dana. Zbog velikog broja kamenoloma, podzemnih tunela, tunela koje koriste vlakovi i odvodnih kanala prokopanih ispod Pariza, a uzimaju\xc4\x87i u obzir meko\xc4\x87u spomenutog kamena, poduzima se dodatni oprez prilikom gradnje novih objekata ili kopanja novih tunela. (To, ipak, nije sprije\xc4\x8dilo pojavu problema prilikom kopanja metro linije 14).'